/* KOM/2010/0558 lopull. */ KOMISSION KERTOMUS EUROOPAN PARLAMENTILLE 28. vuosikertomus polkumyynnin ja tukien vastaisista Euroopan unionin toimista ja suojatoimenpiteistä (2009) SEK(2010) 1194





[pic] | EUROOPAN KOMISSIO | Bryssel 13.10.2010 KOM(2010) 558 lopullinen KOMISSION KERTOMUS EUROOPAN PARLAMENTILLE 28. vuosikertomus polkumyynnin ja tukien vastaisista Euroopan unionin toimista ja suojatoimenpiteistä(2009)SEK(2010) 1194 KOMISSION KERTOMUSEUROOPAN PARLAMENTILLE 28. vuosikertomus polkumyynnin ja tukien vastaisista Euroopan unionin toimista ja suojatoimenpiteistä (2009) Johdanto Tämä vuoden 2009 kertomus annetaan Euroopan parlamentille sen polkumyynnin vastaisista Euroopan unionin toimista 16. joulukuuta 1981 antaman päätöslauselman ja Euroopan parlamentin teollisuus-, ulkomaankauppa-, tutkimus- ja energiavaliokunnan mietinnön johdosta. Tässä lyhyessä kertomuksessa esitetään yleiskatsaus vuoden 2009 merkittävimpiin tapahtumiin, ja sitä täydentää entisten vuosien tapaan komission yksiköiden laatima yksityiskohtaisempi valmisteluasiakirja liitteineen. Kertomus noudattelee valmisteluasiakirjan yleistä rakennetta ja kaikkia otsikkoja, jotta kattavampia tietoja on helpompi etsiä. Käsillä oleva kertomus ja koko valmisteluasiakirja ovat julkisesti saatavilla osoitteessa http://ec.europa.eu/trade/issues/respectrules/anti_dumping/legis/index_en.htm . 1. YLEISKATSAUS LAINSÄÄDÄNTÖÖN Polkumyyntiä, tukia ja suojatoimenpiteitä koskevat tutkimukset suoritetaan neuvoston perusasetusten mukaisesti. Valmisteluasiakirjassa on katsaus voimassa olevaan lainsäädäntöön. Polkumyynnin ja tukien vastaisista perussäädöksistä käytetään jatkossa nimitystä ’perusasetus’ tai ’perusasetukset’. 2. PERUSKÄSITTEET Valmisteluasiakirjan 2 jaksossa esitellään kaupan suojakeinoja koskevissa tutkimuksissa käytettävää terminologiaa ja menettelyjä. 3. KAUPAN SUOJAKEINOJEN TARKASTELUMENETTELY – POHDINTA-AIKA KÄYNNISTYNYT Kaupan suojakeinojen tarkistus, joka käynnistettiin vuonna 2006 (vihreää kirjaa koskeva menettely), on edelleen pysähdyksissä, mikä johtuu selkeästä yhteisymmärryksen puutteesta jäsenvaltioissa ja Euroopan parlamentissa. Euroopan unioni katsoo kuitenkin, että määräajoin tehtävillä tarkistuksilla voidaan varmistaa EU:n kaupan suojakeinojen säilyminen tehokkaina epäreiluja kauppakäytäntöjä vastaan. Komissio aikoo ottaa uudelleen käsiteltäväksi kysymyksen siitä, voidaanko keinojamme edelleen parantaa. Tähän liittyen kauppapolitiikasta vastaava komissaari totesi Euroopan parlamentissa vuonna 2009 pidetyssä kuulemistilaisuudessa, että komissio on valmis keskustelemaan tästä asiasta, mutta että tiettyjen edellytysten on täytyttävä ennen tällaisen prosessin käynnistämistä. Tärkeää on esimerkiksi odottaa WTO:n Dohan kehitysohjelman puitteissa kaupan suojakeinoista käytävien neuvottelujen tuloksia. Useimmat sidosryhmät olivat tästä samaa mieltä. Intensiivisen ja laajamittaisen kuulemisvaiheen jälkeen komissio sopi vuoden 2009 keskivaiheilla jäsenvaltioiden kanssa tavoista, joilla voidaan parantaa avoimuutta kaupan suojakeinoja koskevissa tutkimuksissa. Ehdotetut toimenpiteet (esimerkiksi kaupan suojakeinoja käsittelevän verkkosivuston parantaminen, erityinen apu pk-yrityksille ja parempi tiedottaminen) voidaan toteuttaa ilman lainsäädännöllisiä muutoksia, ja ne saadaan todennäköisesti pantua kokonaisuudessaan täytäntöön vuonna 2010. 4. MAANLAAJUINEN MARKKINATALOUSASEMA Polkumyyntitutkimuksessa maata voidaan pitää täytenä markkinatalousmaana, jos se täyttää viisi kriteeriä, jotka on esitetty tämän kertomuksen liitteenä olevassa valmisteluasiakirjassa. Vuonna 2009 komission yksiköt arvioivat Kiinalta, Vietnamilta, Armenialta, Kazakstanilta ja Mongolialta saatuja maanlaajuista markkinatalousasemaa koskevia pyyntöjä. Kaikki viisi maata toimittivat vuoden aikana lisätietoja pyyntöjensä tueksi, ja pyyntöjen käsittely etenee eri tahtiin. Toukokuussa 2009 Valko-Venäjän tasavallan viranomaiset toimittivat komissiolle markkinatalousaseman myöntämistä koskevan virallisen pyynnön. Komissio aloittaa pyynnön tutkimisen saatuaan kaikki asiakirjat. Maiden kanssa pidettyjen kahdenvälisten kokousten lisäksi 9. maanlaajuista markkinatalousasemaa käsittelevä Kiinan työryhmä kokoontui Brysselissä heinäkuussa 2009 hyvässä ja rakentavassa ilmapiirissä. Kiina hyväksyi syksyllä 2009 komission ehdotuksen, joka koski tutkimuksen käynnistämistä Kiinan kirjanpitokäytännöistä. Komissio julkaisi asiaankuuluvan tarjousasiakirjan vuoden 2009 lopussa. Kyseisen tutkimuksen tulokset ovat saatavilla vuoden 2010 lopussa. Vuoden 2009 jälkipuoliskolla komissio alkoi lisäksi laatia Kiinan osalta maanlaajuista markkinatalousasemaa koskevaa alustavaa arviointiraporttia, jonka odotetaan valmistuvan vuoden 2010 alussa. Huhtikuussa 2009 komissio toisti olevansa valmis tekemään lisätarkastusmatkan Mongoliaan. Mongolia vastasi myönteisesti komission ehdotukseen, ja keskustelut järjestelyistä aloitettiin. Elokuussa 2009 komissio esitti Kazakstanin hallitukselle lisäkysymyksiä, jotka koskivat äskettäisiä lainsäädäntömuutoksia, jotka voivat vaikuttaa polkumyyntitutkimuksiin liittyviin kustannuksiin ja hintoihin. Komission yksiköt saivat vuonna 2009 valmiiksi Armenian osalta maanlaajuista markkinatalousasemaa koskevan pyynnön ensimmäisen arviointiraportin, ja se toimitettiin neuvostolle joulukuussa 2009. Raportissa todettiin, että Armenia on edistynyt hyvin tietyissä asioissa ja täyttää kaksi maanlaajuisen markkinatalousaseman viidestä kriteeristä. Vietnamia koskeva toinen arviointiraportti oli saatu lähes valmiiksi vuoden 2009 lopulla. 5. KAUPAN SUOJAKEINOT – RAAKA-AINESTRATEGIA Kaupan suojakeinot tarjoavat tiettyjä välineitä, joilla voidaan poistaa joitakin raaka-ainetoimituksiin liittyvien vääristymien seurauksia komission yleisen raaka-aineita koskevan kauppapolitiikan mukaisesti. Vuonna 2009 otettiin käyttöön lopullisia polkumyyntitoimenpiteitä, jotka koskivat Kiinasta peräisin olevia kiinnittimiä. Tämän tutkimuksen yhteydessä viisi otokseen valittua kiinalaista yritystä oli pyytänyt markkinatalouskohtelua. Kaikilta viideltä yritykseltä kuitenkin evättiin markkinatalouskohtelu sillä perusteella, että huomattavimman tuotantopanoksen eli teräsvalssilangan kustannukset eivät heijastaneet merkittävässä määrin niiden arvoa markkinoilla, kuten perusasetuksen 2 artiklan 7 kohdan c alakohdassa edellytetään. Tämä oli ensimmäinen tapaus, jossa markkinatalouskohtelu evättiin tällä perusteella. Tällaisten vääristymien esiintyminen otetaan huomioon myös arvioitaessa muiden kuin markkinatalousmaiden hakemuksia, jotka koskevat markkinatalousaseman myöntämistä. Tässä yhteydessä kyseisen maan asema tutkitaan sen aiheuttamien markkinahäiriöiden sekä raaka-aineiden hintojen vääristymiin johtavien toimien suhteen. 6. TIEDOTUS- JA VIESTINTÄTOIMET / KAHDENVÄLINEN YHTEYDENPITO 6.1. Pienet ja keskisuuret yritykset Komissio tunnustaa pk-yritysten suuren merkityksen EU:n taloudelle. Komissio on myös tietoinen siitä, että pk-yritysten, jotka ovat unionin tuottajina, tuojina tai käyttäjinä mukana komission käynnistämissä kaupan suojakeinoja koskevissa tutkimuksissa taikka viejinä mukana kolmansien maiden käynnistämissä tutkimuksissa, pitävät tällaisiin tutkimuksiin osallistumista vaikeana. Pk-yrityksille tarkoitettu kaupan suojakeinoihin keskittynyt yhteyspiste (Trade Defence Helpdesk) perustettiin kaupan suojakeinomenettelyjen monimutkaisuuden vuoksi; se suunnattiin erityisesti pk-yrityksille niiden pienuuden ja hajanaisuuden vuoksi. Yhteyspisteen tehtävänä on käsitellä kaupan suojakeinoihin liittyviä sekä yleisiä että tapauskohtaisia kysymyksiä ja ongelmia erityisesti pk-yritysten kannalta. Osa kaupan suojakeinoja käsittelevästä verkkosivustosta on suunnattu pk-yrityksille, ja sieltä löytyvät yhteyspisteen yhteystiedot. Vuoden 2009 aikana verkkosivusto tarkistettiin kokonaisuudessaan, ja siitä tehtiin erityisesti pk-yrityksiä ajatellen selkeämpi ja helppokäyttöisempi. Vuonna 2009 yhteyspiste sai monia tietopyyntöjä, jotka kaikki käsiteltiin välittömästi. Pyynnöt liittyivät sekä menettelytapoihin että menettelyiden sisältöön. Vuoden 2009 lopussa komissio käynnisti tutkimustyön sen selvittämiseksi, mitkä ovat pk-yritysten tarpeet EU:n 27 jäsenvaltiossa, kun ne tekevät valituksen tai osallistuvat kaupan suojakeinoja koskeviin tutkimuksiin tuojina tai käyttäjinä. Tutkimustyön tuloksiin on määrä sisältyä myös erityisiä ehdotuksia siitä, miten komissio voisi paremmin auttaa pk-yrityksiä kaikissa kyseisiin tutkimuksiin liittyvissä seikoissa. Toimeksisaaja valitaan, ja lopullinen tutkimusraportti on valmis vuoden 2010 viimeisellä neljänneksellä. 6.2. Kahdenvälinen yhteydenpito/tiedotustoiminta – teollisuus ja kolmannet maat Kolmansien maiden virkamiehille tarkoitettu kaupan suojakeinoja koskeva seminaari oli tarkoitus järjestää vuonna 2009, mutta se oli siirrettävä vuoteen 2010. Vuonna 2009 joidenkin kolmansien maiden kuten Kiinan, Korean ja Ukrainan kanssa oli kuitenkin jonkin verran kahdenvälistä yhteydenpitoa, joka koski erilaisia kaupan suojakeinoihin liittyviä aiheita. Lisäksi vuonna 2009 järjestettiin useita kokouksia keskeisten sidosryhmien järjestöjen ja yritysten kanssa, muun muassa useita tilaisuuksia Business Europen kanssa (yleiskokous, johon osallistuivat kaikki järjestön keskeiset jäsenet, ja useita kahdenvälisiä kokouksia Business Europen kauppapolitiikkaa käsittelevän komitean kanssa), ja huhtikuussa 2009 järjestettiin yksipäiväinen seminaari, jossa olivat mukana tuojien ja jakelijoiden keskeisimmät järjestöt. 7. KUULEMISMENETTELYSTÄ VASTAAVA NEUVONANTAJA Vuosi 2009 oli toinen täysi toimintavuosi kuulemismenettelystä vastaavalle kauppapolitiikan pääosaston neuvonantajalle, joka aloitti toimintansa huhtikuussa 2007. Neuvonantaja kuuluu hallinnollisesti kauppapolitiikan pääosastoon mutta toimii riippumattomasti. Hän raportoi suoraan pääjohtajalle. Neuvonantajan päätehtävänä on taata puolustautumisoikeuksien täysimääräinen toteutuminen Euroopan komission järjestämissä kauppaan liittyvissä menettelyissä. Neuvonantaja antaa myös kauppapolitiikan pääosaston pääjohtajalle neuvoja sovellettavasta menettelystä sekä tarvittaessa muista seikoista, jotka tulevat esiin kauppaan liittyvissä menettelyissä. Vuonna 2009 kuulemismenettelystä vastaava neuvonantaja toteutti 30 toimenpidettä 24 tapauksessa ja järjesti 14 kuulemismenettelyä. Hän toteutti toimenpiteet tutkimusten eri vaiheissa: valitusvaihe, otanta, markkinatalouskohtelun tai yksilöllisen kohtelun pyytäminen, vertailumaan valinta, alustava vaihe, sitoumusvaihe ja lopullinen vaihe. Pyynnöt käsittelivät melkein kaikkia tutkimuksen eri näkökohtia koskevia asioita. Suurin osa kuulemismenettelystä vastaavalle neuvonantajalle tehdyistä pyynnöistä koski vuonna 2009 ei-luottamuksellisten asiakirjojen saatavuutta ja laatua. Neuvonantajan toinen keskeinen toiminta-ala liittyi tietojen ilmoittamisen oikea-aikaisuuteen ja ilmoitettavien tietojen sisältöön. Kuulemismenettelystä vastaavan neuvonantajan ja kauppaa koskevia tutkimuksia tekevien yksiköiden välistä yhteistyötä koskevien ohjeiden päivitys hyväksytään todennäköisesti lähiaikoina. Sen jälkeen niiden sisällöstä tiedotetaan kuulemismenettelystä vastaavan neuvonantajan verkkosivustolla. Piakkoin keskustellaan komission päätöksestä, joka koskee kuulemismenettelystä vastaavan kauppapolitiikan pääosaston neuvonantajan toimivaltuuksia. Lisätietoja kuulemismenettelystä vastaavan neuvonantajan toiminnasta on vuosikertomuksen liitteenä olevassa valmisteluasiakirjassa. 8. Yleiskatsaus polkumyynnin ja tukien vastaisiin sekä suojatoimenpiteitä koskeviin tutkimuksiin ja toimenpiteisiin 8.1. Yleistä Vuoden 2009 lopussa EU:ssa oli voimassa 135 polkumyyntitoimenpidettä (katso liite O) ja 8 tukien vastaista toimenpidettä (katso liite P). Polkumyynnin ja tukien vastaiset toimenpiteet koskivat vuonna 2009 0,6:ta prosenttia kokonaistuonnista Euroopan unioniin. Jäljempänä olevista aiheista kerrotaan tarkemmin tämän kertomuksen liitteenä olevassa valmisteluasiakirjassa. Otsikoiden viereen on merkitty viitteet valmisteluasiakirjan liitteisiin. 8.2. Uudet tutkimukset (katso liitteet A–E ja N) Vuonna 2009 pantiin vireille 21 tutkimusta[1]. Väliaikaiset tullit otettiin käyttöön kymmenessä menettelyssä. Kymmenessä tapauksessa päädyttiin asettamaan lopullisia tulleja. Yksitoista menettelyä päätettiin ilman toimenpiteiden käyttöönottoa. Neljän toimenpiteen voimassaolo päättyi automaattisesti niiden viiden vuoden soveltamisajan päätyttyä. 8.3. Tarkastelut Tarkasteluihin liittyvät tutkimukset muodostavat edelleen merkittävän osan kaupan suojakeinoista vastaavien yksiköiden työstä. Vuosina 2005–2009 niiden osuus kaikista vireille pannuista tutkimuksista oli 54 prosenttia. Tilastotiedot vuosilta 2005–2009 esitetään valmisteluasiakirjan taulukossa 2. 8.3.1. Toimenpiteiden voimassaolon päättymistä koskevat tarkastelut (katso liite F) Perusasetusten 11 artiklan 2 kohdassa ja 18 artiklassa säädetään, että toimenpiteiden voimassaolo päättyy viisi vuotta niiden käyttöön ottamisen jälkeen, ellei toimenpiteiden päättymistä koskeva tarkastelu osoita, että ne olisi pidettävä voimassa alkuperäisessä muodossaan. Vuonna 2009 aloitettiin 11 toimenpiteiden päättymistä koskevaa tarkastelua. Viisi tarkastelua päätettiin vahvistamalla tulli vielä viiden vuoden ajaksi. Yhtään tarkastelua ei päätetty toimenpiteiden lakkauttamiseen. 8.3.2. Välivaiheen tarkastelut (katso liite G) Perusasetusten 11 artiklan 3 kohdassa ja 19 artiklassa säädetään mahdollisuudesta tarkastella toimenpiteitä uudelleen niiden voimassaoloaikana. Tarkastelut voidaan rajoittaa polkumyynnin tai tukien taikka vahingon tarkasteluun. Vuonna 2009 pantiin vireille yhteensä 14 välivaiheen tarkastelua. Kolmetoista välivaiheen tarkastelua päätettiin vahvistamalla tulli tai muuttamalla sitä. Yksi tarkastelu päätettiin toimenpiteiden lakkauttamiseen. 8.3.3. Muut välivaiheen tarkastelut (katso liite H) Vuonna 2009 pantiin vireille kaksi muuta tarkastelua, jotka eivät kuulu perusasetusten 11 artiklan 3 kohdan eivätkä 19 artiklan soveltamisalaan. Kuusi tällaista tarkastelua päätettiin vuonna 2009 vahvistamalla toimenpide tai muuttamalla sitä. Ne koskivat muun muassa tuomioistuimen päätöksistä johtuvia toimia, WTO:n riitojen ratkaisua koskevan sopimuksen mukaisten menettelyjen jatkotoimia ja toimenpiteiden laajuuden määrittelyä. 8.3.4. Uuden viejän tarkastelut (katso liite I) Perusasetusten 11 artiklan 4 kohdassa ja 20 artiklassa säädetään ”uutta viejää” koskevista tarkasteluista ja ”nopeutetuista” tarkasteluista, joiden avulla voidaan määrittää yksilöllinen polkumyyntimarginaali tai yksilöllinen tasoitustulli sellaisille kyseisen viejämaan uusille viejille, jotka eivät vieneet tuotetta tutkimusajanjakson aikana. Näiden viejien on osoitettava, että ne ovat todellisia uusia viejiä ja että ne ovat tosiasiallisesti aloittaneet viennin Euroopan unioniin tutkimusajanjakson jälkeen. Tällöin niille voidaan määrittää yksilöllinen tulli, joka on yleensä pienempi kuin koko maata koskeva tulli. Vuonna 2009 aloitettiin kuusi uuden viejän tarkastelua. 8.3.5. Absorptiotutkimukset (katso liite J) Jos on olemassa riittävä näyttö siitä, että vientihinnat ovat alkuperäisen tutkimusajanjakson jälkeen ja joko ennen toimenpiteiden käyttöönottoa tai sen jälkeen laskeneet tai että kyseisen Euroopan unioniin tuodun tuotteen jälleenmyyntihinnat tai myöhemmät myyntihinnat eivät ole muuttuneet tai eivät ole muuttuneet riittävästi, voidaan käynnistää erityinen ”absorptiotutkimus” sen selvittämiseksi, onko toimenpiteellä ollut vaikutusta edellä mainittuihin hintoihin. Alempien myyntihintojen ottamiseksi huomioon voidaan laskea polkumyyntimarginaalit uudelleen ja korottaa tullia. Mahdollisuudesta absorptiotutkimuksen tekemiseen säädetään perusasetusten 12 artiklassa ja 19 artiklan 3 kohdassa. Vuonna 2009 ei pantu vireille eikä päätetty yhtään absorptiotutkimusta. 8.3.6. Kiertämistä koskevat tutkimukset (katso liite K) Perusasetusten 13 ja 23 artiklassa säädetään mahdollisuudesta aloittaa tutkimukset uudelleen, jos esitetään näyttöä siitä, että toimenpiteitä kierretään. Vuonna 2009 aloitettiin yksi tällainen tutkimus. Päätökseen saatiin yksi kiertämistä koskeva tutkimus, jossa tullia laajennettiin. 8.4. Suojatoimenpidetutkimukset (katso liite L) Vuonna 2008 EU:ssa ei ollut suojatoimenpiteisiin liittyvää toimintaa. 9. Polkumyynnin ja tukien vastaisten toimenpiteiden soveltaminen 9.1. Toimenpiteiden seuranta Voimassa oleviin toimenpiteisiin kohdistuvissa seurantatoimissa keskityttiin neljään tärkeimpään alaan: 1) petosten estämiseen, 2) kauppavirtojen ja markkinoiden muutosten seuraamiseen, 3) toiminnan tehostamiseen soveltuvin keinoin ja 4) sääntöjenvastaisiin käytäntöihin puuttumiseen. Näiden toimien ansiosta kaupan suojakeinoista vastaavat yksiköt pystyivät toimimaan ennakoivasti yhteistyössä jäsenvaltioiden kanssa ja varmistamaan kaupan suojatoimenpiteiden moitteettoman soveltamisen Euroopan unionissa. 9.2. Sitoumusten valvonta (katso liitteet M ja Q) Sitoumusten valvonta kuuluu soveltamistoimiin, sillä sitoumukset ovat yksi polkumyynnin ja tukien vastaisten toimenpiteiden muoto. Komissio hyväksyy ne, jos se on vakuuttunut siitä, että polkumyynnin tai tukien aiheuttama vahinko voidaan poistaa niiden avulla tehokkaasti. Vuoden 2009 alussa sitoumuksia oli voimassa 46. Vuonna 2009 sitoumukset muuttuivat seuraavasti: 3 yrityksen sitoumusten voimassaolo lakkasi toimenpiteiden voimassaolon päättymisen johdosta, komissio peruutti 2 sitoumusta todettujen rikkomusten vuoksi ja 1 sitoumustarjous hyväksyttiin. Vuoden 2009 lopussa voimassa oli näin ollen yhteensä 42 sitoumusta. 10. Palautukset (katso liite U) Perusasetusten 11 artiklan 8 kohdan ja 21 artiklan 1 kohdan mukaisesti tuoja voi pyytää kannettujen tullien palautusta, jos osoitetaan, että polkumyynti- tai tukimarginaali, jonka perusteella tullit maksettiin, on poistettu tai sitä on alennettu voimassa olevaa tullia alemmalle tasolle. Vuonna 2009 jätettiin 39 uutta palautushakemusta. Vuoden 2009 lopussa oli käynnissä 7 tutkimusta, jotka kattoivat 25 pyyntöä. Komission päätöksiä hyväksyttiin viisi: kolmessa myönnettiin osittainen palautus ja kahdessa hylättiin palautuspyyntö. Seitsemän pyyntöä peruutettiin. 11. Muutoksenhaku: Unionin tuomioistuimen ja unionin yleisen tuomioistuimen tuomiot Vuonna 2009 unionin tuomioistuin ja unionin yleinen tuomioistuin antoivat 13 tuomiota, jotka liittyivät polkumyynnin tai tukien vastaisiin menettelyihin. Yksi näistä oli toista tuomiota tulkitseva tuomio. Valmisteluasiakirjassa esitetään tiivistelmä joistakin tuomioista. Vuonna 2009 pantiin vireille 17 uutta asiaa, 10 unionin yleisessä tuomioistuimessa ja 7 unionin tuomioistuimessa. Valmisteluasiakirjan liitteessä S esitetään luettelo vuoden 2009 lopussa unionin yleisessä tuomioistuimessa tai unionin tuomioistuimessa edelleen vireillä olleista polkumyyntiin tai tukiin liittyvistä tapauksista. 12. Toiminta Maailman kauppajärjestössä (WTO) 12.1. Polkumyynnin ja tukien vastaisia toimenpiteitä ja suojatoimenpiteitä koskevat riitojenratkaisumenettelyt WTO:lla on käytössään täsmällinen menettely WTO-sopimusten soveltamista koskevien riitojen ratkaisemiseksi jäsenten välillä. Koska Intia oli pyytänyt EU:lta kuulemista WTO:ssa, järjestettiin huhtikuussa 2009 kuuleminen polyeteenitereftalaattia (PET) koskevista voimassa olevista polkumyynti- ja tukitoimenpiteistä. Koska Kiina oli pyytänyt EU:lta kuulemista WTO:ssa, järjestettiin syyskuussa 2009 kuuleminen tiettyjen rauta- ja teräskiinnittimien voimassa olevista polkumyyntitoimenpiteistä. Tarkempia tietoja näistä tapauksista esitetään tämän kertomuksen liitteenä olevassa valmisteluasiakirjassa. 12.2. Muut WTO-toimet Vuonna 2009 Dohan kehitysohjelman säännöistä neuvotteleva ryhmä kokoontui säännöllisesti keskustelemaan puheenjohtajan tarkistetusta luonnoksesta, jota kierrätettiin joulukuussa 2008, sekä kalastusalan tukia koskevasta suunnitelmasta. Tarkistetussa versiossa kiistanalaisimmat asiat on poistettu polkumyyntiä ja tukia koskevista teksteistä ja korvattu väliaikaisilla teksteillä, joissa esitetään yhteenveto WTO:n jäsenten kiistakysymyksistä kussakin asiassa. Missään näistä polkumyyntiä ja laaja-alaisia tukia koskevista asioista ei edistytty. Kalastusalan osalta ryhmä kävi intensiivisiä keskusteluja puheenjohtajan suunnitelmaan sisältyvistä kysymyksistä. Tämän ansiosta WTO:n jäsenten näkökannat keskeisistä kysymyksistä saatiin selvitettyä, mutta se ei auttanut näkemysten lähentymisessä. Samanaikaisesti komission yksiköt osallistuivat polkumyyntiä, tukia ja tasoitustoimenpiteitä käsittelevien komiteoiden tavanomaiseen työhön. Komiteat kokoontuivat kahdesti sääntömääräisiin kokouksiin tarkastelemaan ilmoituksia ja käsittelemään erityisen merkittäviä asioita. Päätelmät Vireille pantujen tapausten määrä lisääntyi hieman vuonna 2009 edelliseen vuoteen verrattuna, kun taas käyttöön otettujen lopullisten toimenpiteiden määrä väheni. Ilman toimenpiteiden käyttöönottoa päätettyjen tutkimusten määrä lisääntyi huomattavasti, ja käyttöön otettujen väliaikaisten toimenpiteiden määrä kaksinkertaistui edelliseen vuoteen verrattuna. Vireille pantujen tarkastelujen lukumäärä nousi huomattavasti, mutta loppuun saatettujen tarkastelujen lukumäärä putosi merkittävästi vuoden 2008 lukuihin verrattuna. Vuonna 2009 saatiin parannettua kaupan suojakeinoja koskevien tutkimusten avoimuutta. Komissio alkoi panna täytäntöön muutamia aloitteita, joista oli sovittu jäsenvaltioiden kuulemisen jälkeen. Toimiin kuuluivat kaupan suojakeinoja käsittelevän verkkosivuston parantaminen, erityinen apu pk-yrityksille ja parempi tiedottaminen. Tämä työ jatkuu edelleen. [1] Valmisteluasiakirjan taulukossa 1 esitetään tilastotietoja vuosina 2005–2009 perusasetusten 5 ja 10 artiklan mukaisesti vireille pannuista uusista tutkimuksista.